กรมควบคุมโรค เตือนปาร์ตี้สงกรานต์ด้วยเมนูหมูดิบ เสี่ยงเป็นโรคไข้หูดับทำให้หูหนวกถาวรหรือเสียชีวิต พร้อมเผยตัวเลขสงกรานต์ปีก่อนมีผู้เสียชีวิตจากโรคนี้ถึง 5 ราย
นพ.สุวรรณชัย วัฒนายิ่งเจริญชัย อธิบดีกรมควบคุมโรค กล่าวว่าจากข้อมูลสำนักระบาดวิทยา กรมควบคุมโรค สถานการณ์โรคไข้หูดับ ปี 2561 ที่ผ่านมา มีผู้ป่วย 338 ราย เสียชีวิต 29 ราย ส่วนใหญ่อยู่ในกลุ่มผู้สูงอายุและวัยทำงาน เดือนที่พบผู้ป่วยสูงสุดคือพฤษภาคม 50 ราย รองลงมาคือเดือนเมษายน 45 ราย ส่วนผู้เสียชีวิตจากโรคไข้หูดับพบมากที่สุดเดือนเมษายน มากถึง 5 ราย         ขอเตือนประชาชนที่จะเดินทางไปท่องเที่ยวและกลับภูมิลำเนาช่วงเทศกาลสงกรานต์นี้ แล้วจะมีการกินเลี้ยงกันขอให้เลี้ยงด้วยเมนูอาหารสุกใหม่ ไม่ควรกินอาหารเมนูจากเนื้อหมูที่ทำแบบสดๆ หรือสุกๆ ดิบๆ เช่น ลาบ หลู้หมูดิบ หรือปิ้งย่างแบบไม่สุก เพราะเสี่ยงติดเชื้อโรคไข้หูดับ หรือโรคติดเชื้อสเตร็ปโตค็อกคัส ซูอิส และอาจทำให้หูหนวกถาวรหรือเสียชีวิตได้ กรณีมีข่าวชาย ชาว จ.สุโขทัย ที่เล่าประสบการณ์สงกรานต์หลายปีก่อน ที่ได้กลับบ้านและมีงานเลี้ยงสังสรรค์กัน ด้วยหลู้ดิบ ทำให้ป่วยและเกิดการติดเชื้อในกระแสเลือด จนต้องตัดขา โดยสาเหตุมาจากโรคไข้หูดับ นั้น          กรมควบคุมโรค ขอย้ำเตือนถึงความรุนแรงของโรคไข้หูดับ ว่าโรคนี้เกิดจากเชื้อแบคทีเรีย ที่สามารถติดต่อได้ 2 ทาง ทั้งจากการสัมผัสกับหมูที่ติดเชื้อ รวมทั้งเนื้อหมู เครื่องในและเลือดหมูที่เป็นโรค เข้าสู่ร่างกายคนทางบาดแผล รอยขีดข่วนตามร่างกายหรือทางเยื่อบุตา ทางที่ 2 เข้าสู่ร่างกายโดยการกินเนื้อหมู ดิบ หรือสุกๆ ดิบๆ ที่มีเชื้อ โดยผู้ป่วยจะมีอาการหลังกิน 3-5 วัน จะมีอาการไข้สูง ปวดศีรษะรุนแรง เวียนศีรษะจนทรงตัวไม่ได้ อาเจียน คอแข็ง หูหนวก ท้องเสีย ปวดเมื่อยกล้ามเนื้อ และจะมีอาการรุนแรงมากกว่าปกติ หากเป็นกลุ่มผู้ที่ติดสุราเรื้อรัง ผู้มีโรคประจำตัว เช่น โรคเบาหวาน โรคไต โรคมะเร็ง โรคหัวใจ ผู้ที่เคยตัดม้ามออก ขอให้รีบพบแพทย์ทันที พร้อมบอกประวัติการกินหมูดิบให้ทราบด้วย